Alþjóða körfuknattleikssambandið , FIBA , og Sideline Sport hafa gert með sér samning þess efnis að hugbúnaður Sideline Sports verður opinber hugbúnaður FIBA um allan heim . Samninginn undirrituðu þeir Patrick Baumann framkvæmdastjóri FIBA og Brynjar Karl Sigurðsson þróunarstjóri Sideline Sports . Þessi hugbúnaður , sem eins og kunnugt er er íslensk smíð , er íslenskum þjálfurum að góðu kunnur en Sideline Sports hefur fyrir nokkru veitt þeim aðgang að honum og hafa margir nýtt sér það . Nú gefst öllum körfuboltaþjálfurum í heiminum tækifæri á að nota grunnútgáfuna að Sideline Organizer og þeir geta síðan fjárfest í nýrri útgáfu og skyldum forritum eins og Video Analizer . Samningurinn felur einnig í sér að allir landsliðþjálfarar í heiminum geta nýtt sér allar gerðir af Sideline hugbúnaði . Þetta er stórt skref í þá átt að bæta þjálfun um allan heim . Í dag eru leikmenn afar tæknilega sinnaðir og gera kröfu um að sjá hlutina á myndrænan og stafrænan hátt . Þetta er risaskref inn í framtíðina og við verðum að hugsa um nemandann fyrst og kennarann síðan , segir Patrick Baumann framkvæmdastjóri FIBA um samninginn . Við erum afar stoltir yfir því að hafa gert samning við FIBA og þar með körfubolta í 212 löndum , segir Brynjar Karl . Við teljum okkur geta lagt mikið af mörkum við þróun og kennslu körfubolta á öllum stigum hans um allan heim . Þessi kennslutæki sem við höfum þróað eru afar fullkomin og við viljum koma þeim í hendurnar á sem flestum þjálfurum . Það má segja að við höfum sameinað bókina , myndbandið og tölvuna í þessum forritum , segir Brynjar Karl . KKÍ óskar Brynjari Karli og félögum hans til hamingju með samninginn , sem án efa er mesta viðurkenning sem þessi frábæri hugbúnaður getur fengið .